**A Magyar Állatorvosok Világszervezetének konferenciája**

**Szenc Városában (Szlovákia)**

A Magyar Állatorvosok Világszervezete 2021. év novemberének közepén a felvidéki Szencen tartotta soron következő rendezvényét. Hatalmas várakozás előzte meg a szervezést, hiszen a pandémia miatt utoljára 2019-ben találkozhattak a Kárpát-medence magyar állatorvosai. A járványügyi helyzet alakulása miatt a korábban többször elhalasztott ólublói helyszínt sajnos néhány héttel a rendezvény előtt ismét módosítani kellett, de köszönhetően Sziebert Gergely elnök úr és Pleva László régióelnök munkájának rekordidő alatt sikerült áttenni az eseményt az új helyszínre. Az érdeklődést mi sem jelzi jobban annál, hogy a környező országokból mindenhonnan nagy számban érkeztek kollégák a konferenciára: Ukrajna, Románia, Szerbia állatorvosai képviseltették magukat, természetesen a magyarországi és a házigazda szlovákiai kollégák is jelen voltak. Külön öröm volt, hogy a Hallgatói Tagozatunk is több mint 50 fővel vett részt a rendezvényen a közel 200 regisztrált tag mellett.

A rendezvényt Jozef Bíres Szlovákia és Bognár Lajos Magyarország Főállatorvosa köszöntötte. A konferencia programja a szokásoknak megfelelően zajlott: a pénteki nap első részében plenáris előadásokat hallhattak a résztvevők. Nagy sikert aratott Szlávik János infektológus főorvos Covid-19 járványt áttekintő szakmai előadása, amelyben orvosi szempontból elemezte a gyógykezelését a fertőzést elkapó, kórházi ellátásra szoruló betegeknek. Sótonyi Péter rektor úr az Egyetem megváltozott járványidőszak alatti működését mutatta be. Jánosi Eszter főosztályvezető asszony az Agrárminisztérium antibiotikumhasználat-csökkentő tervét vázolta. Ezek után az érdeklődők az afrikai sertéspestisről hallhattak előadásokat több országból, meggyőzve mindenkit arról, hogy a védekezés csak országokon átívelően, a tapasztalatok és az eredmények megosztásával képzelhető el hatékonyan.

Természetesen nem maradt el a kulturális program sem. A helyzet miatt a szokásos délutáni városnéző sétára nem került sor, de a fogadás előtt Sidó Szilveszter felvidéki állatorvos és zenekarának népzenei műsorát élvezhették a jelen lévők, külön említést érdemel kolléga kobozművészete, mellyel az éneklés melletti zenei kíséretet is vállalta többedmagával.

A szombati napon az előadások kis- és nagyállatszekcióban zajlottak, a hallgatóság érdeklődését mi sem jelzi jobban annál, hogy a szekciók levezetőelnökei a kérdések egy részét a szünetek terhére kellett, hogy levezényeljék.

A nagyállatok szekciójában Abonyi Tamás a sertések légzőszervi betegségeinek kórjelzéséről tartott elsőként előadást, a tőle megszokott lendülettel indítva a programot. Ezután következett Pájity Mária kolléganő a Vajdaságból, aki a tej szomatikus sejtszámának elemzési lehetőségeiről beszélt. Miholics István felvidéki kolléga a Komáromi Régióban lezajlott madárinfluenza járvány elhárítási munkáit ismertette, majd Szelényi Zoltán Magyarországról a szarvasmarhák baloldali oltógyomor-helyzetváltozásának diagnosztikai és terápiás lehetőségeit tárta fel. Kiskároly Ferenc állatorvos - szintén a Vajdaságból - pedig a különböző Salmonella szerotípusok állat- és közegészségügyi jelentőségét mutatta be a részletekbe menően.

A kedvtelésből tartott állatok szekció első előadásaként Tóth Sóti Zsuzsanna szerbiai gyakorló állatorvos beszámolója volt meghallgatható. Kerek, tömör a mindennapok fogászati problémáit bemutató egy kis menedzsmenttel megfűszerezett prezentációt a hallgatóság jól fogadta. Másodikként Diószegi Zoltán előadásából a gyakoribb ortopédiai elváltozásokról hallhattak az érdeklődők. Érdemes kiemelni, hogy nyomatékosan felhívta a figyelmet azok korai és fontos diagnosztikájára, alátámasztva sok videó bemutatásával. Majd Cerghyzán Cynthia segítségével új gyógyszereket ismerhettek meg, melyek a bőrgyógyászat terén alkalmazhatóak. Érdekes összehasonlító esetekkel támasztotta alá egyes szerek előnyeit és hátrányait. Zakar Zsuzsanna prezentációját a paraziták elleni új összetételű gyógyszer bemutatására fókuszálta. Ez a szer megoldást nyújt mind az ekto- és endoparazitósisok sikeres kezelésében. Ezt követően Németh Tibor előrevetítette a sebészeti állatorvoslás jövőjét, és egyben megmutatta az útirányt a kisállatok sebészetével foglalkozó kollégáknak. Felhívta a figyelmet a minimálisan invazív sebészeti technikák előnyeire, annak alkalmazási területére és korlátaira is. Számos fényképpel, videóval szemléletesen alá is támasztotta az elmondottakat. Végül, de korántsem utolsó sorban Molnár Ladíslav ízes beszédével egy igazi csemegének lehettek fültanúi a résztvevők. Vadmadarak befogása, rehabilitációja és a diagnosztikai eljárások bemutatása sokak számára igazi ritkaságnak számít. Nagyon sok videó, fénykép még közelebb hozta mindenkihez ezt az egzotikus témakört.

A jó hangulatú konferencia után a szombati hazautazás közben nagyon sokan gondoltak arra, remélhetőleg 2022. év tavaszán már ismét a „szokásos” időben találkozhatnak a Kárpát-medence állatorvosai.